[pic] | EUROOPA ÜHENDUSTE KOMISJON |

Brüssel 28.11.2006

KOM(2006)759 lõplik

2004/0218 (COD)

KOMISJONI ARVAMUS

EÜ asutamislepingu artikli 251 lõike 2 kolmanda lõigu punkti c alusel Euroopa Parlamendi muudatuste kohta nõukogu ühises seisukohas seoses ettepanekuga, mis käsitleb EUROOPA PARLAMENDI JA NÕUKOGU MÄÄRUST keskkonna rahastamisvahendi (LIFE+) kohta

MILLEGA MUUDETAKSE KOMISJONI ETTEPANEKUT EÜ asutamislepingu artikli 250 lõike 2 alusel

2004/0218 (COD)

KOMISJONI ARVAMUS

EÜ asutamislepingu artikli 251 lõike 2 kolmanda lõigu punkti c alusel Euroopa Parlamendi muudatuste kohta nõukogu ühises seisukohas seoses ettepanekuga, mis käsitleb EUROOPA PARLAMENDI JA NÕUKOGU MÄÄRUST keskkonna rahastamisvahendi (LIFE+) kohta

1. Taust

MENETLUS

Komisjon võttis 29. septembril 2004 vastu ettepaneku, mis käsitles Euroopa Parlamendi ja nõukogu määrust[1] keskkonna rahastamisvahendi (LIFE+) kohta, seoses kõnealuse määruse vastuvõtmisega EÜ asutamislepingu artiklis 251 sätestatud kaasotsustamismenetluse kohaselt. Regioonide Komitee ning Euroopa Majandus- ja Sotsiaalkomitee esitasid oma arvamuse 2005. aasta aprillis.

Euroopa Parlament esitas oma arvamuse esimesel lugemisel 7. juulil 2005.

Nõukogu võttis osalise poliitilise kokkuleppe vastu 2. detsembril 2005.

Komisjon võttis läbivaadatud ettepaneku vastu 24. mail 2006.[2]

Nõukogu võttis ühise seisukoha vastu 27. juunil 2006.

Komisjoni teatis ühise seisukoha kohta võeti vastu 28. juunil 2006.[3]

Euroopa Parlament võttis oma seisukoha vastu teisel lugemisel 24. oktoobril 2006.

KOMISJONI ETTEPANEKU EESMÄRK

Kavandatav määrus on üks mitmest 2007.–2013. aasta finantsraamistikuga seotud määrusest, kuid ainus ettepanek konkreetselt keskkonna kohta. Selle eesmärk on:

- anda ühenduse tasandil konkreetset toetust Euroopa lisandväärtusega meetmetele ja projektidele, et rakendada, ajakohastada ja arendada ühenduse keskkonnapoliitikat ning keskkonnaalaseid õigusakte, sealhulgas rakendada ühenduse kuuendat keskkonnaalast tegevusprogrammi (keskkonnale kasulikke investeeringuid ja juhtimismeetmeid rahastatakse üldjuhul muude rahastamisvahendite kaudu); ning

- asendada mitmed olemasolevad programmid (kuna mõned praeguse LIFE programmi elemendid kaasatakse muudesse rahastamisvahenditesse).

Sellise nn integreeritud lähenemisviisi eesmärk on suurendada kaasrahastamise ulatust, julgustada ühist poliitikakujundamist ning arvestada rahastamisel paremini riiklikke ja piirkondlikke prioriteete.

2. Komisjoni märkused

2.1. Üldised märkused

Euroopa Parlament võttis 24. oktoobri 2006. aasta plenaaristungil vastu kõik esitatud 32 muudatust. 32st muudatusest neli kiitis komisjon täielikult heaks, sest need selgitasid või parandasid esialgset ettepanekut, kuus muudatust kiideti põhimõtteliselt heaks ning veel kaks osaliselt heaks. Ülejäänud 20 Euroopa Parlamendis vastuvõetud muudatust ei saa komisjon heaks kiita.

2.2. Üksikasjalikud märkused

2.2.1. Täielikult heakskiidetud muudatused

- Muudatuses nr 23 tehakse ettepanek kohaldada kontrolliga regulatiivmenetlust mitmeaastaste strateegiliste programmide vastuvõtmise ning määruse I lisa suhtes. Komisjon nõustub, et kõnealune menetlus on sellisel juhul asjakohane.

- Muudatuses nr 26 täpsustatakse kriteeriume, millele valitsusvälised organisatsioonid peavad vastama, et nende tegevust oleks võimalik toetada LIFE+ vahenditest. Muudatus on vastuvõetav, kuna see vastab valitsusväliste organisatsioonide tegevuse praeguse rahastamisvahendi artikli 1 lõike 2 sõnastusele.

- Muudatuses nr 27 rõhutatakse täiendavalt keskkonnaalase teabe levitamise ja keskkonnateadlikkuse tõstmise olulisust.

- Muudatuses nr 32 teavitab Euroopa Parlament oma soovist leida lahendus rahaliste vahendite puudujäägile, mis võib tekkida seoses LIFE+ hilise vastuvõtmisega. Eelarveküsimused lahendab lõplikult eelarvepädev institutsioon, aga komisjon teeb kõik endast oleneva, et hõlbustada kokkuleppe saavutamist.

2.2.2. Osaliselt heakskiidetud muudatused

- Muudatuses nr 12 käsitletakse komisjoni väljatöötatavate mitmeaastaste strateegiliste programmide koostamise ja heakskiitmise menetlust. Komisjon nõustub mõttega kaasata üldsus mitmeaastaste strateegiliste programmide koostamisse, aga ei saa nõustuda sellega, et LIFE+ rakendamise suhtes kohaldatakse kaht komiteed hõlmavat menetlust. Elupaikade komiteega konsulteerimine ei ole vajalik, kuna liikmesriigid võivad LIFE+ komiteesse saata esindajaid vabal valikul.

- Muudatuses nr 17 käsitletakse LIFE+ ja ühenduse muude rahastamisvahendite vastastikust täiendavust. Euroopa Parlament teeb muudatusega neli olulist muudatust ühise seisukoha teksti. Esiteks soovitatakse asjakohase artikli esimeses lauses asendada sõnad „abikõlblikkuse kriteeriumid” sõnadega „peamine reguleerimisala”. Sellega on komisjon nõus, kui lisatakse ka selgitav põhjendus. Teiseks soovib Euroopa Parlament jätta ühenduse rahastamisvahendite loetelust, millega tuleb saavutada vastastikune täiendavus, välja viited konkurentsivõime ja uuendustegevuse programmile ning 7. teadusuuringute raamprogrammile. Komisjon ei saa muudatuse selle osaga nõustuda, kuna vastastikune täiendavus tuleks saavutada ka kahe nimetatud programmiga. Kolmandaks soovib Euroopa Parlament jätta välja viited tsentraalselt rahastatavatele meetmetele ja delegeeritud meetmetele. Komisjon ei saa muudatuse selle osaga nõustuda, kuna nii tsentraliseeritud kui ka detsentraliseeritud haldamine on ettepaneku oluliseks osaks. Neljandaks soovib Euroopa Parlament, et komisjon tagaks LIFE+ kooskõlastatuse ja vastastikuse täiendavuse ühenduse muude rahastamisvahenditega. Komisjon ei saa uut kavandatud sõnastust heaks kiita, kuna komisjon ei saa iseseisvalt tagada rahastamisvahendite vastastikust täiendavust. Liikmesriikidel on sellega seoses suur roll. Lisaks tuleks sõna „tagama” asendada mõne leebema tegusõnaga.

2.2.3. Põhimõtteliselt heakskiidetud muudatused

- Muudatuses nr 1 pakutakse alternatiivset sõnastust seoses keskkonnakaitsega kui „Euroopa Liidu säästva arengu ühe põhimõõtmega”. Muudatus ühise seisukoha tekstis, kus viidatakse keskkonnakaitsele kui säästva arengu põhieesmärgile, oleks põhimõtteliselt võimalik heaks kiita.

- Muudatuses nr 5 käsitletakse kontrolliga regulatiivmenetluse kohaldamist mitmeaastaste strateegiliste programmide vastuvõtmise ja võimaliku muutmise ning määruse lisa muudatuste suhtes. Kuigi komisjon nõustub, et kontrolliga regulatiivmenetlus on sellisel juhul asjakohane, on komisjon arvamusel, et muudatus tuleks ümber sõnastada, et arvestada uue komiteemenetlust käsitleva otsusega (2006/512/EÜ).

- Muudatusega nr 7 lisatakse viide kliimamuutustele kui ühele LIFE+ rahastamisvahendis looduse ja bioloogilise mitmekesisuse valdkonna puhul seatud konkreetsele eesmärgile. Kuigi viide kliimamuutustele on tervitatav, leiab komisjon, et Euroopa Parlamendi pakutud sõnastust võiks lühendada.

- Muudatuses nr 18 suurendatakse LIFE+ rakendamise rahastamispaketti 1 911 000 000 euroni (2004. aasta hindades) ajavahemikuks 1. jaanuarist 2007 kuni 31. detsembrini 2013. Komisjon nõustuks muudatusega, kui see oleks kooskõlas samaks ajavahemikuks kokkulepitud finantsraamistikuga.

- Muudatuses nr 21 käsitletakse komisjoni ametnike ja teiste töötajate läbiviidavaid kohapealseid kontrolle LIFE+ rahastamisvahendi kaudu rahastatavate projektide puhul, eesmärgiga kontrollida eelkõige määruse eelnõu artiklis 3 sätestatud abikõlblikkuse kriteeriumide täitmist. Kuigi komisjon nõustub, et kõnealuste projektide panust ELi poliitiliste eesmärkide täitmisele tuleks hinnata, on komisjon seisukohal, et Euroopa Parlamendi pakutud sõnastus sobiks paremini artikli 16 lõikesse 3, kus viidatakse määruse rakendamise lõpphindamisele.

- Muudatuses nr 22 käsitletakse LIFE+ komiteed. Muudatusega lisatakse viide kontrolliga regulatiivmenetlusele, mis tuleks ümber sõnastada, et kooskõlastada see kolme institutsiooni kokkulepitud standardtekstiga.

2.2.4. Tagasilükatud muudatused

- Muudatuste nr 2, 9, 10, 11, 14, 15, 16, 20, 24, 25, 28 ja 31 eesmärk on jätta välja kõik viited programmi delegeeritud haldamisele. Komisjon on jätkuvalt seisukohal, et detsentraliseeritud haldamine on eelistatav vähemalt 80% LIFE+ eelarve puhul ning lükkab seetõttu tagasi Euroopa Parlamendi sellekohased muudatusettepanekud. Kui peaks aga selguma, et nõukogu ja Euroopa Parlamendi vahelise kompromissi saavutamine on selles küsimuses võimalik, on komisjon valmis hõlbustama kokkuleppe saavutamist. Seoses delegeeritud haldamise küsimusega tehakse muudatustes nr 8 ja 30 ettepanek, et ühendus ei kaasrahastaks tööjõukulusid ega riigiteenistujate palgakulusid. Komisjon ei saa neid muudatusi heaks kiita, kuna enamik liikmesriike on rõhutanud, et kõnealused kulud peaksid olema abikõlblikud (teatavatel määruse eelnõus selgelt määratletud tingimustel), et võimaldada riiklike asutuste loomist ja toimimist.

- Muudatuses nr 4 käsitletakse Natura 2000 võrgustiku rahastamist. Muudatuses kutsutakse komisjoni ja liikmesriike üles tagama piisavate rahaliste vahendite kättesaadavaks tegemine muude rahastamisvahendite abil võrgustiku haldamiseks, mille aastane maksumus ELi jaoks on hinnanguliselt 6,1 miljardit eurot. Muudatusega nr 6 ja muudatuse nr 11 teise osaga nähakse ette, et komisjon ja liikmesriigid tagavad , et iga-aastastes riiklikes tööprogrammides sisalduvad vastavalt riikidevahelised projektid ja meetmed. Komisjon ei saa heaks kiita muudatusi nr 4, 6 ja muudatuse nr 11 teist osa nende praeguses ranges sõnastuses. Muudatuses nr 3 kutsutakse komisjoni üles õigeaegselt koostama ülevaadet erinevate täiendavate vahendite panusest Natura 2000 võrgustiku (sh LIFE+) rahastamisele finantsraamistiku läbivaatamise ajaks 2008.–2009. aastal, et kohandada LIFE+ vajalike muudatustega. Kuigi komisjon koostab nimetatud ülevaate, ei saa Euroopa Parlamendi pakutud tähtajaga nõustuda, kuna 2008. aastaks ei ole komisjonil LIFE+ rakendamise ja muude rahastamisvahenditega vastastikuse täiendavuse tulemused veel teada.

- Muudatusega nr 13 kehtestatakse kohustuslik konsulteerimine elupaikade komiteega. Kõnealust muudatust ei saa heaks kiita põhjustel, mis esitati eespool muudatuse nr 12 teisele osale viidates.

- Muudatuses nr 19 käsitletakse „vähemalt 55%” LIFE+ eelarveliste vahendite eraldamist looduse ja bioloogilise mitmekesisuse kaitseks. Nii komisjon kui ka enamik liikmesriike eelistab ühise seisukoha sõnastust „vähemalt 40%”, mis ei takista liikmesriike kulutamast soovi korral rohkem. Tuleks meenutada, et LIFE+ eesmärk on toetada ühenduse keskkonnapoliitika ja keskkonnaalaste õigusaktide rakendamist ja arendamist üldiselt, eelkõige ühenduse kuuenda keskkonnaalase tegevusprogrammi rakendamist, mis hõlmab tunduvalt enamat kui loodus ja bioloogiline mitmekesisus.

- Muudatuses nr 29 käsitletakse „suutlikkuse suurendamise toetust” kui üht LIFE+ raames abikõlblikku meedet. Komisjon peab Euroopa Parlamendi pakutud täiendust „suutlikkuse suurendamise ja parandamise toetus” üleliigseks.

3. JÄRELDUS

EÜ asutamislepingu artikli 250 lõike 2 kohaselt muudab komisjon oma ettepanekut vastavalt eespool esitatule.

[1] KOM(2004) 621 (lõplik) (2004/0218 (COD))

[2] KOM(2006) 239 (lõplik)

[3] KOM(2006) 355 (lõplik)